CELEX: 62020TN0127
Language: fi
Date: 2020-02-27 00:00:00
Title: Asia T-127/20: Kanne 27.2.2020 – Ranska v. ECHA

8.6.2020   
            
            
               FI
            
            
               Euroopan unionin virallinen lehti
            
            
               C 191/20
            
         
      Kanne 27.2.2020 – Ranska v. ECHA
      (Asia T-127/20)
      (2020/C 191/27)
      Oikeudenkäyntikieli: ranska
      
         Asianosaiset
      
      
         Kantaja: Ranskan tasavalta (asiamiehet: A.-L. Desjonquères ja E. Leclerc)
      
         Vastaaja: Euroopan kemikaalivirasto (ECHA)
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  kumoaa ECHAn valituslautakunnan 17.12.2019 yhdistetyissä asioissa A-003-2018, A-004-2018 ja A-005-2018 tekemän päätöksen, jolla kumottiin 21.12.2017 tehdyt kolme ECHAn päätöstä alumiinikloridin, emäksisen alumiinikloridin ja alumiinisulfaatin osalta suoritetusta arviointimenettelystä
               
            
                  —
               
               
                  velvoittaa ECHAn korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahteen kanneperusteeseen, joissa on kyse oikeudellisesta virheestä.
      
                  1.
               
               
                  Ensimmäinen kanneperuste, jonka mukaan valituslautakunta on syyllistynyt oikeudelliseen virheeseen katsomalla riidanalaisessa päätöksessä, että ECHAn olisi pitänyt ottaa huomioon Schönholzer (1997) -tutkimus, vaikkei tutkimusta ollut toimitettu sille arviointimenettelyn aikana. Tämän osalta kantaja esittää seuraavat väitteet:
                  
                              —
                           
                           
                              ensimmäinen väite: kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18.12.2006 annetun Euroopan parlamentin ja neuvoston asetuksen (EY) N:o 1907/2007 (EUVL 2006, L 396, s. 1) 47 artiklan 1 kohdan rikkominen;
                           
                        
                              —
                           
                           
                              toinen väite: kemikaalien valmistajien ja maahantuojien velvollisuuksia ilmoittaa käytettävissään olevat merkitykselliset tiedot kemikaalien vaaroista – mitä on pidettävä asetuksella perustetun suojajärjestelmän keskeisenä rakenneosana – ei ole noudatettu;
                           
                        
                              —
                           
                           
                              kolmas väite: valvonnan taso ei ole ollut asianmukainen kyseessä olevien aineiden arvioinnista tehtyjen kolmen ECHAn päätösten osalta
                           
                        
            
                  2.
               
               
                  Toinen kanneperuste, jonka mukaan valituslautakunta on syyllistynyt oikeudelliseen virheeseen tukeutuessaan riidanalaisessa päätöksessä sellaiseen virheelliseen tulkintaan unionin yleisen tuomioistuimen oikeuskäytännöstä, jonka mukaan ECHAn on osoittaakseen, että tietyn aineen osalta tehty vaatimus lisätietojen saamiseksi on tarpeen, kyettävä näyttämään, että on realistista ajatella, että pyydettyjen lisätietojen avulla kyetään toteuttamaan parempia riskinhallintatoimenpiteitä.